**19. KRIMINALISZTIKAI MESTERKÉPZÉSI SZAK**

534/2023. (XII. 5.) Korm. rendelet

**A/ A szak alapadatai**

**1. A mesterképzési szak megnevezése:**

a) magyar nyelven: kriminalisztika mesterképzési szak

b) angol nyelven: Criminalistics master programme

**2. A mesterképzési szak szakirányai:**

a) magyar nyelven: rendészeti szakirány

b) angol nyelven: Specialization in Law Enforcement

c) magyar nyelven: polgári szakirány

d) angol nyelven: Civilian Specialization

**3. A mesterképzési szakon szerezhető szakképzettség oklevélben szereplő megnevezése:**

a) magyar nyelven: okleveles kriminalista, rendészeti szakirányon

b) angol nyelven: Certified Criminalist Specialized in Law Enforcement

c) magyar nyelven: okleveles kriminalista, polgári szakirányon

d) angol nyelven: Certified Criminalist in Civilian Specialization

**4. A mesterképzési szak profilja:**

**4.1. képzési terület szerinti besorolása:** államtudományi képzési terület, rendészeti felsőoktatás

**4.2. a végzettségi szint besorolása:**

a) mesterfokozat (magister, master of arts, rövidítve: MA)

b) ISCED 2011 szerint: 747

c) Magyar Képesítési Keretrendszer/Európai Képesítési Keretrendszer szerint: 7

**4.3. a szakképzettség képzési területek egységes osztályozási rendszere szerinti tanulmányi területi besorolása ISCED-F 2013 szerint:**1032

**4.4. a szak orientációja**: elméletorientált (60–70 százalék)

**B/ A képzés szerkezeti és kimeneti jellemzői**

**5. A képzési idő félévekben:** 4 félév

**6. A mesterfokozat megszerzéséhez összegyűjtendő kreditek száma:** 120 kredit

6.1. A szakdolgozathoz vagy diplomamunka elkészítéséhez rendelt kreditek száma: 12 kredit

6.2. Szakmai gyakorlati képzéshez rendelt kreditek száma: 5 kredit

6.3. A szakirány elvégzésével összegyűjtendő kreditek minimális száma: 30 kredit

**7. A mesterképzési szak képzési célja, a szakmai kompetenciák leírása:**

**7.1. A képzés célja:**A képzés célja olyan, a kriminalisztikai szakterületet mélységében ismerő szakemberek képzése, akik az általános szintjét meghaladó többletismeretekkel rendelkeznek a bűnügyi és a rendészeti alapismeretekhez képest a bűnüldözés, a bűncselekmények felderítése és vizsgálata, a nyomozások komplex irányítása területén, valamint a legújabb tudományos- technikai módszereknek a bizonyításban betöltött szerepét illetően. A rendészeti szakirányon folyó képzés célja olyan okleveles kriminalisták kibocsátása, akik komplex módon alkalmazzák a speciálisan a rendészeti szervek tevékenységi körébe tartozó leplezett eszközöket, valamint a bűnügyi felderítő és nyomozati munkában célirányosan alkalmazható kriminalisztikai eszközöket és módszereket. A polgári szakirányon végzett kriminalisztikai szakemberek az általános rendészeti szervek speciális nyomozati tevékenységéhez nem kötött tudnivalók keretein túl a mélyebb büntető eljárásjogi és büntető anyagi jogi ismeretek átadása révén olyan szakmai szintetizáló képességgel, bizonyításelméleti tudással rendelkeznek, ami lehetővé teszi a jövő bűnügyi tendenciáinak felismerését és operatív stratégiák kidolgozását.

**7.2. Az elsajátítandó szakmai kompetenciák:**

**7.2.1. Tudás:**

- Részletekbe menően ismeri és érti a kriminalisztikai elméleteket és az ezeket felépítő szakmai terminológiát.

- Alaposan ismeri a bűnüldözés területén alkalmazott legkorszerűbb technikai eszközöket és alkalmazásuk lehetőségeit.

- Alaposan ismeri a legkorszerűbb bűnüldözési célú profilalkotási módszereket és azok kriminálpszichológiai aspektusait, a hazugságvizsgálati módszereket.

- Alaposan ismeri a bizonyításelméleti fogalmakat és törvényszerűségeket.

- Kiemelt szinten ismeri a számítástechnika bűnüldözésben betöltött szerepét, felhasználási lehetőségeit és az információbiztonság kérdésköreit.

- Rendelkezik a bűnüldözői tevékenység önálló végzéséhez szükséges ismeretekkel, egyben átlátja az együttműködés és a csoportmunka előnyeit.

**7.2.2. Képesség:**

- Képes a bűnüldözés ismeretrendszerének komplex módon történő áttekintésére, a részterületek közötti összefüggések feltárására és azok összegző módú elemzésére.

- Magas szinten képes közreműködni a bűnügyi felderítő és a nyomozati munkában, képes alkalmazni a legkorszerűbb vizsgálati módszereket és taktikai ajánlásokat.

- Képes nagyobb és szerteágazó munkafolyamatok megszervezésére és összefogására, magas szintű bűnügyi feladatok ellátására és az elméleti ismereteknek, a módszereknek és technikáknak magas fokon történő gyakorlati alkalmazására.

- Képes a speciális rendészeti szakmai problémák felismerésére és interdiszciplináris módon történő elemzésére, a megoldásához szükséges részletes elvi, gyakorlati háttér feltárására és javaslatok megtételére.

- Szakmai szintetizáló tevékenysége kapcsán képes átlátni, miként lehet a mindennapi rendőri munka során rendszer szinten is hasznosítani a tudományos eredményeket, információkat.

- Bűnüldözői tevékenysége során képes a többirányú információk alapján döntéshozatalra és a felsőbb szintű vezetés számára döntési javaslatok kidolgozására.

- Képes értelmezni a különféle területeken készült igazságügyi szakértői véleményeket, és lépést tart a bűnüldözés területén alkalmazott legmodernebb tudományos-technikai módszerekkel.

- Képes a bűnügyi nyilvántartások és egyéb adatbázisok, valamint a rendelkezésre álló társadalmi tudáskomplexum információinak értelmezésére, összekapcsolására, tendenciák feltárására.

- Képes a társszervek közötti, illetve a nemzetközi együttműködés keretei között működő bűnüldöző tevékenységre.

**7.2.3. Attitűd:**

- Munkavégzése kapcsán tisztában van a bűnüldözői tevékenység sajátosságaiból adódó többletterhekkel, többletfeladatokkal.

**7.2.4. Autonómia és felelősség:**

- A bűnüldözés területén szerzett gyakorlati és elméleti ismeretei alapján jelentős mértékű önállósággal rendelkezik a problémafelvetésben és a speciális szakmai kérdések kidolgozásában.

- Felelősséggel kezdeményezi a hazai és nemzetközi bűnüldözői társszervekkel az együttműködés kialakítását, egyenrangú partnerként vesz részt a velük való közös munkafolyamatokban.

**7.3. Az elsajátítandó szakirányú kompetenciák:**

**7.3.1. rendészet szakirányon**

**7.3.1.1. Tudás:**

- Összefüggéseiben ismeri a bűncselekmények nyomozására vonatkozó legújabb ismereteket és a bizonyításelméleti alaptéziseket.

- Magas fokon ismeri a bűnügyi hírszerzés módszertanát és eszközrendszerét, a bűnüldözési célú titkos információgyűjtéshez, valamint a leplezett eszközök alkalmazásához köthető jogi és szakmai követelményeket.

- Részletekbe menően ismeri a hazugságvizsgálati módszereket és azok alkalmazhatóságát a felderítés és a bizonyítás során.

- Mélységeiben ismeri a szervezett bűnözéssel szembeni fellépés, valamint a vagyon-visszaszerzés kriminalisztikai sajátosságait.

**7.3.1.2. Képesség:**

- Rutinszerűen és készségszinten alkalmazza a bűnügyi hírszerzés eszközeit.

- Képes a személyi és tárgyi bizonyítékok magas szintű elemző értékelésére.

- Komplex módon képes a prediktív rendészeti ismeretek alkalmazására.

- Összegző módon képes a szervezett bűnözés elleni eszközök és módszerek hatékony felhasználására.

**7.3.1.3. Attitűd:**

- Részleteiben, egyben komplexitásában átlátja a bűnüldözéshez kötődő összetettebb ismereteket és hitelesen közvetíti azokat más társszervek felé.

**7.3.1.4. Autonómia és felelősség:**

- Ismeri a határon átnyúló bűnözés kriminalisztikai jellemzőit, és aktívan részt vesz a nemzetközi bűnüldözési feladatokban.

- A nemzetközi összefogást igénylő bűnügyi tevékenységben magas színvonalon képviseli hazánkat.

**7.3.2. polgári szakirányon**

**7.3.2.1. Tudás:**

- Az általános ismereteken túlnyúló kriminalisztikai ismeretekkel rendelkezik.

- Kimerítően ismeri mind a krimináltechnikai eszközök alkalmazásának, mind a krimináltaktikai fogásoknak a módszertanát.

- Összegző módon ismeri a bűncselekmények felderítésének és bizonyításának elméleti alapvetéseit, a bizonyítékoknak az eljárásban betöltött szerepét.

**7.3.2.2. Képesség:**

- Szakmai szintetizáló képessége alapján felismeri a jövő bűnügyi tendenciáit, amik alapján képes operatív stratégiák kidolgozására.

**7.3.2.3. Attitűd:**

- Magas szinten együttműködik a bűnüldözéshez köthető egyéb rendészeti, közigazgatási tevékenységet végző társszervekkel.

- Hatékonyan és megalapozottan működik közre a tudományos és törvényes bizonyítás lefolytatásában.

- Egyéni szakmai fejlődésének érdekében törekszik bekapcsolódni a kriminalisztikához köthető tematikájú doktori képzésbe.

**7.3.2.4. Autonómia és felelősség:**

- Nemzetközi szintű bűnüldözői tevékenység tagjaként következetesen képviseli a hazai szakmai érdekeket.

**C/ A képzés további jellemzői**

**8. A mesterképzés jellemzői:**

**8.1. Idegennyelvi követelmény:** A jelentkezéshez és a felvételhez szükséges idegennyelvi követelményt a Nemzeti Közszolgálati Egyetemről, valamint a közigazgatási, rendészeti és katonai felsőoktatásról szóló [2011. évi CXXXII. törvény](https://njt.hu/jogszabaly/2011-132-00-00) felhatalmazása alapján kiadott jogszabály határozhat meg.

**8.2. A szak speciális képzésszervezési, módszertani jellemzői:**

8.2.1. Szakmai gyakorlatra vonatkozó követelmények: A képzés második szemesztere után rendészeti tevékenységet végző szervhez köthetően négy hetes (160 óra) szakmai gyakorlat teljesítése kötelező. A szakmai gyakorlat részletes követelményeit a szak tanterve határozza meg.